Nos Robers, dux de Burgoigne, facons savoir à touz ces qui verront et ouront ces presentes lettres, que cum nos, por nos gens, aions pris en la grange de Tentenans, qu’est à religieux hommes l’abbé et le covent de Cysteal, trois publiques maufaitours, c’est à savoir Renaut, dit le berjouer, et deux autres ses seganz, et les aions por nos gens trait de la dite grange et fait mener et pugnir autre part, en notre terre et en nostre justice de Beaune, nos volons et outroions que por cest fait ne soit acquise à nos ne à noz hers nule possession, ne nule saisine de justice, ne ès diz religioux ne à lor yglise de Cysteal ne puisse tenir domaige, ne torner à préjudice de seignorie, ne de justice, sauf à nos et à nos hers la garde de la dite grange, dou terraige et des appartenances, et la souveraineté, la baronie et le resort. Ou tesmoignaige de laquel chose nos avons mis notre seaul en ces letres. Donné à Rouvre, l’an de grâce mil ce nonante et quatre, ou mois de novembre.